google/wiki40b huggingface dataset:
Elektrofil

Elektrofil er en årlig teknologi- og elektronikkmesse avholdt siden 2004. Messen holdes av Expert Norge, og har i 5 år blitt avholdt i Oslo Spektrum. Messen er delt opp i to deler, intern opplæring- og publikumdager. Tilsammen er det rundt 65 utstillere på messen (pr 2008).

Intern opplæring

Det er avsatt egne dager som er ment som trening og produktopplæring mellom Expert Norges ansatte og konsernets leverandører. Dette skal gi Experts ansatte utdypende informasjon om leverandørenes gjeldende og kommende produkter. Personellet får her mulighet til å se og prøve produkter samt får kursing og opplæring av leverandørenes / produsentenes eget personell.

Publikumdager

De siste dagene av messens varighet, er messen åpen for alle, her vil man kunne teste gjeldende / nye / kommende produkter. Det blir også avholdt kurs. Dette kan eksempelvis være speilrefleks-, datasikkerhet-, fjernsyn-, mobiltelefonkurs etc. Det blir også avholdt konkurranser etc. Det blir også holdt messetilbud og messepriser, hvor en kan kjøpe produkter.
Rettighetshavere i norske olje- og gassfelt 2005

Rettighetshavere i norske olje- og gassfelt er en oversikt over alle selskaper med eierskap i produsert olje og gass fra olje- og gassfelt på norsk sokkel, rangert etter avtakende størrelse på petroleumsreserve.
Oversikten viser samlede feltreserver pr 1. januar 2005 brutt ned pr rettighetshavere med selskapenes aggregerte reserver. Se forklaring til kolonneoverskriftene nederst.
Eksempel på bruk: Petoro, det vil si staten, har rett til 35 % av reservene på norsk sokkel, Statoil har rett til 20 %, o.s.v. Tallene gjelder pr 1. januar 2005. Handel av feltandeler og eventuelle oppgradering av reserveanslag i ett eller flere felt vil endre disse fordelingene mellom selskapene.
Alle tall for petroleumsreserver er ifølge Oljedirektoratet 22. februar 2005.
Berthold von Stauffenberg

Bakgrunn

Han tilhørte en av de eldste og fornemste sydtyske aristokratiske og katolske familier, og var sønn av den württembergske overhoffmarskalk greve Alfred Schenk von Stauffenberg og Caroline, født grevinne Üxküll-Gyllenband. Han var tvillingbror av greve Alexander Schenk von Stauffenberg, og eldre bror av greve Claus Schenk von Stauffenberg.
Etter å ha avsluttet jusstudiet ble han 1927 privatdosent i internasjonal rett ved Kaiser-Wilhelm-Institut i Berlin. Mellom 1931 og 1933 arbeidet han ved Den internasjonale domstolen i Haag som ekspert på sjøkrigsrett.

Annen verdenskrig, arbeid mot Hitler

Ved begynnelsen av andre verdenskrig var han i overkommandoen i Kriegsmarine som stabsdommer. Det var på denne tiden han kom i kontakt med ledende antinazistiske kretser i det konservative miljøet, som han også kunne vinne sin bror og sin fetter greve Peter Yorck von Wartenburg for. Hans leilighet i Tristanstraße i Berlin, hvor også broren Claus tidvis bodde, ble et viktig møtested for personene tilknyttet det senere attentatet og statskuppforsøket den 20. juli 1944.
På dagen for attentatet var Berthold von Stauffenberg i Bendlerstraße og organiserte forbindelsene til marinens overkommando. Han ble arrestert om natten den 21. juli, og 10. august samme år dømt til døden av folkedomstolen (Volksgerichtshof) og hengt samme dag.
EM for brassband 1990

EM for brassband 1990, det 13. europamesterskapet for brassband ble arrangert 5. mai 1990 i Falkirk.

Musikk

Pliktnummer i konkurransen var The Essence of Time av Peter Graham. I sin selvvalgte avdeling fremførte Black Dyke Mills Band Harmony Music av Philip Sparke. Regjerende mester, Eikanger-Bjørsvik Musikklag, spilte Partita av Philip Sparke.
Curaçaos statsminister

Curaçaos statsminister er regjeringssjef i Curaçao. Posisjonen ble opprettet etter oppløsingen av De nederlandske Antiller 10. oktober 2010, da Curaçao ble et land under Kongeriket Nederlandene. Statsminister utgjør sammen med regjeringen og guvernøren den utøvende makten i landet.
Fiskerlivets farer

Handling

I 1932 beskrev Leif Sinding filmen i Aftenposten:
"det var et rystende skuespill "Et drama på havet". Mot den uhyggelig og dystre bakgrunn som Frognerkilens speilblanke og glitrende vann ga tilskueren opprulledes det nervepirrende drama.
Fiskeren er dratt ut på sitt og farefulle arbeid. Fiskerbåten er langt til havs- det bare såvidt man kan skimte Oscarshalls silhouette i bakgrunnen. Uforferdet kaster fiskeren og hans sønn, en femten års gutt, ut garnene. Så plutselig reiser gutten seg, går frem til rælingen og slår ut med armene. Er han blitt svimmel – eller er det en nervøst anfall? Nei, han er et offer for "Fiskerlivets farer" (under denne tittel husker forresten flere eldre kinogjengere filmen), og med et plask forsvinner han i Frognerkilens grønne dyp. 
På land har moren vært vitne til det forferdelige drama. Hennes sorg er fryktelig. Filmen slutter med at den fortvilede mor kaster seg over sønnens avsjelede legeme. 
Når man ser denne filmen igjen etter 25 års forløp, må man smile- for hva er ikke skjedd i mellomtiden, filmens kunst er ikke lenger en gjøglervare, men en av de viktigste faktorer i det moderne samfunnsliv."
Dead Bang

Handling

Jerry Becks (Don Johnson) er en etterforsker i Los Angeles med en del personlige problemer som etterforsker drapet på en politimann. Han må reise langt utenfor sitt område da det viser seg at drapet er knyttet til en rasistiske gruppe i Midtvesten. Han må også kjempe mot en FBI-agent som ikke liker hans metoder. Med seg har han en politisjef og en offiser som tvinges inn i menneskejakten.
Junior-VM i friidrett 2014 – Stavsprang menn

Stavsprang for menn under Junior-VM i friidrett 2014 ble arrangert på Hayward Field i Eugene i USA 24. og 26. juli 2014.
Terry McDermott (fotballspiller)

Karriere som spiller

McDermott startet sin profesjonelle karriere i 1969 i Bury FC før han signerte for Newcastle United i 1973. Han ble ikke lenge i klubben, for allerede i november 1974 gikk han til klubben han støttet som smågutt; Liverpool FC.
16. november 1974 fikk han sin debut sammen med Phil Neal mot Everton i Merseyside derbyet.
Han fikk en treg start på karrieren sin i sin nye klubb. De to første årene fikk han lite spilletid, og han fikk ikke medaljene for seier hverken i ligaen eller UEFA-cupen på grunn av for få spilte kamper.
1977 ble et fantastisk år for ham med «Årets mål» mot Everton i FA-Cup semifinalen. De hadde vunnet ligaen og kommet til finalen i FA-Cupen og Europacupen. Liverpool kunne gå mot en trippel, men Anfield klubben tapte for Manchester United i FA-Cup finalen. Men de vant Europacup finalen 3-1 mot Borussia Mönchengladbach.
7. september 1977 ga Ron Greenwood McDermott sin debut for det engelske landslaget i en treningskamp mot Sveits. Sitt første mål for England fikk han 10. september 1980 mot Norge, da han lagde to mål i en 4–0-seier i kvalifiseringen til VM i Fotball.
I 1977/1978-sesongen tapte de Ligacupfinalen mot Nottingham Forest, men de beholdt Europacupen ved å vinne 1–0 over Club Brugge i finalen på Wembley. Sesongen etter ble han kåret til «PFA Players' Player of the Year».
I 1981 slo de West Ham i finalen og vant Ligacupen for første gang. De vant også Europacupen igjen etter og ha slått Real Madrid i finalen. De fulgte på med ligatittelen og Ligacupen sesongen etter, men han var ikke lenger så selvskreven på laget. Han ble med Englands herrelandslag i fotball til VM i Fotball i Spania i 1982 men fikk ikke spilletid.
I 1982 gikk han tilbake til Newcastle United hvor han sammen med tidligere Liverpool-lagkamerat Kevin Keegan og ungguttene Chris Waddle og Peter Beardsley tok dem tilbake i toppsjiktet av europeiske klubber. Han forlot Newcastle i 1984 for å dra til Cork City i Irland. Sesongen etter det spilte han for APOEL, hvor han var med og vant ligaen i Kypros.

Karriere som trener

Da Kevin Keegan tok over Newcastle United ble han hentet til klubben som førstelagstrener. Disse gjorde stor suksess sammen. Han ble værende da Kenny Dalglish tok over, og han var faktisk manager for klubben i en kamp mellom trenerbyttet. Den nye manageren ble Ruud Gullit. Da Graeme Souness ble hentet inn som manager til klubben, fikk han tilbake jobben, og den har han fortsatt nå under Glenn Roeder.
Hans sønn Neale McDermott er også fotballspiller som spiller for Carlisle United.
Han er blitt en legende på både Merseyside og Tyneside, og han ble nummer 37 på kåringen av 100 Players Who Shook The Kop av Liverpool FCs supportere.
Oslo Independent Film Festival

Oslo Independent Film Festival er en norsk internasjonal filmfestival som første gang ble arrangert i 2017. Festivalleder og programsjef er Henrik Friis de Magalhaes e Meneses. Festivalen finner sted i november/desember hvert år og utvelger filmer fra hele verden.
Anne Askew

Liv og virke

Askew ble født i en velstående familie. Faren, William Askew, tvang henne til å gifte seg med katolikken Thomas Kyma da hun var femten år gammel, etter at hennes søster som Kyme hadde vært forlovet med døde. Hun gjorde opprør mot sin ektemann ved å nekte å ta hans etternavn. 
Ekteskapet gikk dårlig, ikke minst på grunn av hennes sterke protestantiske tro. Hun reiste til London for å preke mot doktrinen om transsubstansiasjon, en doktrine også Den engelske kirke hevdet på dette tidspunkt. Da hun kom tilbake kastet mannen henne ut av huset. Hun reiste da tilbake til London for å søke om skilsmisse, og begrunnet dette ut fra Første korinterbrev 7,15: «Men hvis den ikke-troende vil skilles, så la ham gjøre det. I slike tilfeller er ikke en kristen bror eller søster bundet.» Hun regnet altså ikke sin mann som troende. 
Hun forble i London, og holdt der prekener og distribuerte protestantiske bøker. Ettersom bøkene var forbudt ble hun arrestert. Det ble sendt bud på hennes mann – skilsmissen hadde ikke blitt innvilget – og han fikk ordre om å ta henne med seg til Lincolnshire. Men hun rømte etter kort tid, og dro tilbake til London. 
Askew ble i 1546 arrestert igjen og ført til Tower of London. Konstabelen i Tower, Anthony Kingston, fikk ordre om å torturere henne for at hun skulle angi andre protestanter. Han var så imponert over hennes mot at han ikke klarte å utføre ordren, og Henrik VIIIs rikskansler Thomas Wriothesley måtte ta over og pine henne på strekkbenken.
Hun bad om hjelp fra venner ved hoffet, spesielt Katarina Parr, men ingen kunne redde henne fra anklagene om heresi. Hun ble torturert flere ganger, og holdt under svært harde forhold i Tower. Etter flere måneder med denne behandlingen var hun så skadet at hun ikke kunne gå da hun skulle henrettes. 
Mens hun var fengslet skrev hun en beretning om sin tro og de påkjenninger hun var under. Den ble publisert med tittelen Examinations av den protestantiske biskopen John Bale. Senere ble den tatt med i John Foxe' Book of Martyrs, hvor hun beskrives som en protestantisk martyr. I det 16. århundre ble det skrevet flere ballader om henne.
John Warburton Paul

Bakgrunn

Paul studerte historie ved University of Cambridge. I 1937 ble han offiser i Royal Tank Regiment (Supplementary Reserve). 
Under andre verdenskrig deltok han i 1940 i kampene i Frankrike, der han utmerket seg slik at han ble Mentioned in Dispatches og tildelt Military Cross. Han ble tatt til fange og satt i tysk krigsfangenskap ut krigen.

Guvernør, generalguvernør og viseguvernør

Etter krigen ble Paul advokat og gikk inn i britisk koloniadministrasjon. Han ble stasjonert i Sierra Leone, der han tjenestegjorde i forskjellige stillinger inntil landets uavhengighet i 1961. 
I 1962 ble han guvernør i Gambia. Etter landets selvstendighet i 1965, fortsatte landet som monarki og samvelderike. I et års tid var Paul Gambias generalguvernør.
Paul ble så sendt til Britisk Honduras, dagens Belize, der han tiltrådte som guvernør i juli 1966.  Bekymring i befolkningen for at Storbritannia ville overlate landet til Guatemala førte til voldelige demonstrasjoner og Paul erklærte unntakstilstand. Paul satt i guvernørstillingen til 1972. 
Etter tjenestetiden i Britisk Honduras ble Paul utnevnt til guvernør i Bahamas. Han var der med på å forberede landets uavhengighet, som ble virkelighet 10. juli 1973.
Pauls siste embete var som viseguvernør i den britiske kronbesittelsen Man. Han satt i embetet fra 1974 til 1980. 
Etter å ha gått av fra statstjenesten, arbeidet Paul for St. John Ambulance og Pangbourne College.

Utmerkelser

Paul mottok en rekke ordener. Han ble i 1959 utnevnt til offiser av Order of the British Empire. I 1962 ble han utnevnt til kommandørridder (KCMG) av Sankt Mikaels og Sankt Georgs orden, med forfremmelse til storkorsridder (GCMG) i 1965. Ved ordensutnevnelsen i 1962 ble han adlet og fikk rett til å føre tiltaleformen sir foran sitt navn.
Skeleton suit

Skeleton suit, eller bare Skeleton, («skjelettdress») er det engelske navnet på en drakt eller dress for små gutter som var vanlig i engelsk og annen vestlig empiremote fra ca. 1790 til 1820. Den bestod av en tettsittende jakke eller trøye, med korte eller lange ermer, som var festet med knapper under en stram bukse med høyt liv til oppunder armene. Buksa og trøya var sydd i samme stoff. Disse plaggene blir ofte beskrevet som en av de tidligste eksemplene på barnemote med eget snitt som var spesielt utformet for barn og ikke bare var voksenklær i liten størrelse.
Tidligere, og også seinere, bar små gutter kjoler, det vil si serker eller barnekitler, inntil de ble store nok til å kunne gå i bukser, en overgang som på engelsk har blitt kalt breeching. Likenende plagg ble båret av små gutter fram til 1930-tallet.
Dressen fikk kallenavnet skeleton suit fordi den gjorde barnekroppen slank og tynn som på et skjelett.
Den engelske forfatteren Charles Dickens beskriver i Sketches by Boz fra 1836 en skeleton suit slik: «(...) en av disse stramme, blå tøykassene som smågutter pleide å pakkes inn i før belter og tunikaer hadde kommet inn og gamle begreper hadde gått ut: en genial innretning for å vise en guttekropps fulle symmetri ved å feste ham inne i en meget tettsittende jakke, med dekorative knapper over hver skulder, og så kneppe på bukser over denne, for å gi inntrykk av at beina var hektet på like under armhulene.» Selv om Dickens skriver at slike dresser var blå, ble de lagd i mange andre farger. De ble vanligvis båret sammen med en hvit bluse eller skjorte med blondekrage og rysjer. Skoene var gjerne lave med flate såler.
Skeleton suits er vanlige plagg i de nostalgiske og idylliserte illustrasjonene til Kate Greenaway, en stildannende billedbokskaper som var tilknyttet Arts and Crafts-bevegelsen i England sist på 1800-tallet.
Skålebreen (Dronning Maud Land)

Skålebreen er en isbre i den vestre delen av Mühlig-Hofmannfjella i Dronning Maud Land som renner nordover mellom Festninga og Hochlinfjellet.
Kartlegging av området ble utført av norske kartografer basert på undersøkelser og flyfotografering gjennomført under den norske antarktisekspedisjonen 1956–60. Breen har fått sitt navn etter fjellkammen inntil breen, Vedskålen.
Kurpsai-demningen

Kurpsai-demningen, også kjent som Kürp-Say, er en demning med et vannkraftverk i den sterkt utbygde Naryn-elva i Kirgisia (Kirgisistan) i Sentra-Asia. Installert kapasitet i kraftverket er om lag 808 MW. Anlegget sto ferdig i 1976, og er knyttet til Toktogul-demningen.
Demningen er 113 meter høy og skaper et 12 km² stort reservoar. Årsproduksjonen er i gjennomsnitt 2,63 TWh.
Kåfjord

Olderdalen skole

Sentralt i Olderdalen ligger Olderdalen barne- og ungdomsskole, like i nærheten av kultursenteret, biblioteket, rådhuset og idrettshallen. Skolen ligger er plassert i naturomgivelser der elevene både har tilgang til skog, fjell og sjø. Det er en flerkulturell skole der også samisk språk tilbys. Elevene kommer fra blant annet Olderdalen, Birtavarre og Djupvik. 
En av skolens viktigste virksomheter er utvikling av skolen, og de kan vise til god utnyttelse av ressursene av personalet, rombruk, og læremidler. Organiseringen av skolen foregår i såkalte baser. Deler av skoleåret er også elevene delt opp i bolker der de har temakvelder og elevdager der de får ta del i innholdet som skal gjennomføres.

Manndalen skole / Olmmáivákki skuvla / Olmanvankan koulu

Sentralt i Manndalen er Manndalen skole lokalisert med elever fra 1.-10. trinn. Skolen har elever med norsk og samisk som førstespråk, og har i en årrekke vært den eneste skolen i hele Troms fylke som har hatt kvenskelever. Skolen tilbyr dessuten språkvalget tegnspråk. Skolen har blant annet tilgang til ballbinge, sykkelløype og skitrekk, og ligger i umiddelbar nærhet til blant annet Senter for nordlige folk med skolebibliotekfilial.   
Årlig drar skolen på leirskole der alle klassetrinn tar del i temaene skog, hav og fjell.

Trollvik skole

Trollvik skole ligger også her. Noen ganger i måneden har de også uteskole. Denne skolen er den eneste uten ungdomsskole, med omtrent 44 elever.

Historie

I Birtavarre ble det drevet koppergruver fra 1898 til 1919. Kåfjord ble egen kommune i 1930 etter å ha blitt utskilt fra Lyngen kommune i 1930.
Høsten 1944 ble bygdene først i ytre Kåfjord, og noen uker senere dalene evakuert. En del av befolkningen rømte til fjells men ble evakuert i desember. Bare en liten del av bebyggelsen ble brent, mens resterende bebyggelse ble revet eller ramponert av tyske styrker.  
For å sikre seg mot et sovjetisk angrep gjennom den finske kilen og ned Skibotndalen ble det anlagt en tysk forsvarslinje, Lyngenlinjen gjennom kommunene Kåfjord og Storfjord.
Rikspartidag for enhet og styrke

Rikspartidag for enhet og styrke var det tyske nazistpartiet NSDAPs 6. rikspartidag. Partikongressen ble gjennomført som en massemønstring i Nürnberg fra 4. til 10. september 1934.  Opprinnelig hadde man ikke noe samlende tema for arrangementet, men det fikk senere betegnelsen «Rikspartidag for enhet og styrke» (Reichsparteitag der Einheit und Stärke). Rikspartidagen ble særlig kjent gjennom Leni Riefenstahl skremmende effektfulle propagandafilm Viljens triumf, der hun dokumenterer arrangementet og medlemmenes hyllest av partiføreren og landets rikskansler Adolf Hitler.
Svømming under Middelhavslekene 1967

Svømming under Middelhavslekene 1967. Svømming var en av flere sporter under de  femte middelhavslekene ble arrangert i Tunis i Tunisia i perioden 8. til 17. september 1967. Det var femte gangen som svømming var med på programmet under Middelhavslekene. Det ble konkurrert om elleve gullmedaljer i svømming, seks individuelle og to lagkonkurranser for menn og tre individuelle for kvinner. Det var første ganger kvinner deltok i svømming i middelhavslekene. Spania ble beste nasjon med seks gullmedaljer foran Italia med fire.
Fylkesvei 1008

Fylkesvei 1008 går mellom Tomter kapell og Myra i Hobøl kommune. Veien er 1,9 km lang.
Frem til 2019 hadde veien betegnelsen Fylkesvei 204.
Chitwan nasjonalpark

Chitwan nasjonalpark dekker et område på 932 km² og er den eldste nasjonalparken i Nepal. 
Nasjonalparken ligger i distriktet Chitwan i Narayani sone i Sentralregionen.
Fra perioden 1846 – 1951 ble området brukt til storstilt jakt. I 1973 ble Chitwan satt av til nasjonalpark for å hovedsakelig verne bestanden av indianeshorn (samme art som javaneshorn), og i 1984 ble området en del av «Verdensarven».
Kristen Wiig

Karriere

Kristen Wiig er best kjent som fast skuespiller i sketsj-komiserien Saturday Night Live. Hun har også spilt i en rekke kjente filmer, og har kanskje fått mest oppmerksomhet for komedien Bridesmaids (2011), der hun spilte hovedrollen Annie Walker. Hun har også vært med i filmer som Knocked Up (2007), Dumpet av Sarah Marshall (2008), Adventureland (2009), Date Night (2010) og Paul (2011). Hun har også spilt gjesteroller i TV-seriene 30 Rock, The Simpsons og Arrested Development.
I tillegg har hun lånt bort stemmen til flere kjente animasjonsfilmer, som Istid 3: Dinosaurene kommer (2009), Dragetreneren (2010), Grusomme meg (2010) og oppfølgeren Grusomme meg 2 (2013). Det spesielle med hennes involvering i Grusomme meg-filmene er at hun byttet karakter fra første til andre film.
Hun var også med på å skrive manuset til Bridesmaids, som hun sammen med Annie Mumolo fikk en Oscar-nominasjon for.
Det Centrale Virksomhedsregister

Det Centrale Virksomhedsregister (CVR) inneholder informasjon og data om danske virksomheter. Det er tale om en lang rekke forskjellige typer av virksomheter: aksjeselskaper, anpartsselskaper, interessentskaper, enkeltpersonforetak, kommandittselskaper med videre.
Virksomhetene i CVR har alle et CVR-nummer, som er et nummer svarende til CPR-nummeret for dansker. Det er ikke alle virksomheter i Danmark som er registrert i CVR med et CVR-nummer, eksempelvis er firmaer med en omsetning på under 50 000 kroner (2011) ikke forpliktet til å la seg registrere.
CVR inneholder opplysninger om selve virksomheten som juridisk person samt dens produksjonsenheter (P-enheter). For visse virksomhetsformer (i særdeleshet aksjeselskaper og anpartsselskaper) finnes informasjon om regnskaper, fakta og rapporter om virksomheten og de personer som leder den.
Cvr.dk er CVRs hjemmeside og det er fra denne side at offentligheten kan fremsøke virksomhetsopplysninger. Cvr.dk eies og drives av Erhvervsstyrelsen og gir adgang til informasjoner om danske virksomheter og selskaper, som fastsatt ved lov om Det Centrale Virksomhedsregister. For visse virksomhetsformer – i særdeleshet aksjeselskaper og anpartsselskaper – kan man finne og kjøpe ytterligere informasjon: regnskaper, fakta og rapporter om virksomheten og de personer som leder den. Det er videre mulig å abonnere på virksomheter, så man mottar en melding per e-post for eksempel ved offentliggjørelse av regnskaper.
Samfunnshus Vest

Samfunnshus Vest er et samfunnshus med bibliotek på Røa i Oslo. Det fungerer som samfunnshus for bydelene Vestre Aker og Ullern.
Samfunnshus Vest var tidligere administrasjons- og primærtjenestelokale for Røa bydel og Vestre Aker bydel, inntil sistnevnte overtok bygningen til Forsvarets Overkommando på Huseby. Samfunnshus Vest har derimot opprettholdt bydelens bibliotek, og huser også en kommunal barnehage.